***K i v o n a t !***

***Gyöngyös Város Képviselő-testületének a 2019. november 28-ai ülésének jegyzőkönyvéből:***

**Gyöngyös Város Képviselő-testületének**

**390/2019. (XI.28.) önkormányzati határozata:**

**Gyöngyös Városi Önkormányzat Képviselő-testülete a Közigazgatási és Intézményirányítási Igazgatóság előterjesztésében megtárgyalta a „Javaslat a Magyar Máltai Szeretetszolgálat Egyesülettel ellátási szerződés megkötésére” című előterjesztést és az alábbiak szerint döntött:**

1. **Gyöngyös Város Képviselő-testülete egyetért Gyöngyös Városi Önkormányzat és a Magyar Máltai Szeretetszolgálat Egyesület közötti ellátási szerződés megkötésével az időskorúak nappali ellátásának és az időskorúak átmeneti elhelyezésének biztosítására. Az ellátási szerződést a felek 2020. január 1. napjától 2020. december 31. napjáig szóló határozott időtartamra kötik. A 2020. évre vonatkozó önkormányzati támogatás összege 6 500 eFt, mely összeg biztosítására a Képviselő-testület a 2020. évi költségvetés terhére előzetes kötelezettséget vállal.**
2. **Gyöngyös Város Képviselő-testülete felkéri a Polgármestert, hogy az 1. pontban foglalt döntés értelmében a Magyar Máltai Szeretetszolgálat Egyesülettel ezen határozat mellékletét képező ellátási szerződést írja alá.**

**Felelős: Hiesz György polgármester**

 **dr. Horváth Gábor közigazgatási és intézményirányítási igazgató**

**Határidő: 2019. december 31.**

1. **Gyöngyös Város Képviselő-testülete felkéri a Közigazgatási és Intézményirányítási Igazgatóságot, hogy készítsen javaslatot 2021. évre vonatkozóan a Magyar Máltai Szeretetszolgálat Egyesülettel ellátási szerződés megkötésére, az 1. pontban foglalt szociális szolgáltatások biztosítására.**

**Felelős: dr. Horváth Gábor közigazgatási és intézményirányítási igazgató**

**Határidő: 2020. novemberi Képviselő-testületi ülés**

1. **Gyöngyös Város Képviselő-testülete felkéri a Pénzügyi és Költségvetési Igazgatóságot, hogy az 1. pontban szereplő összeg tekintetében vállalt kötelezettséget az Önkormányzat 2020. évi költségvetésének tervezésekor vegye figyelembe.**

**Felelős: Kovács Róbert pénzügyi és költségvetési igazgató**

**Határidő: értelem szerint**

***K. m. f.***

***Hiesz György s. k. Dr. Kozma Katalin s. k.***

 ***polgármester jegyző***

***Kivonat hiteléül:***

***Gyöngyös, 2019. november 28.***

**Ellátási szerződés**

amely létrejött egyrészről **Gyöngyös Városi Önkormányzat**, 3200 Gyöngyös, Fő tér 13., képviseli: **Hiesz György** polgármester (a továbbiakban: **Önkormányzat),**

másrészről a **Magyar Máltai Szeretetszolgálat Egyesület**, Székhely: 1125 Budapest, Szarvas Gábor út 58-60., képviseli: **Kozma Imre** elnök által adott meghatalmazás alapján – **1.** **melléklet** – **Dr. Kis Imre** Magyar Máltai Szeretetszolgálat Észak-Magyarországi Régió régióvezető és **Csehely Tamás** a fent nevezett Régió ügyvezetője,

**Adószám:** 19025702-2-43**,** **Fővárosi Törvényszék nyilvántartásában fennálló adatok:** a szervezet nyilvántartási száma: 01-020000010, 1989. február 10. – **2. melléklet –** (a továbbiakban: **Egyesület)** közöttalulírott napon és helyen az alábbi feltételekkel:

A szociális igazgatásról és szociális ellátásokról szóló 1993. évi III. tv. (a továbbiakban: Szt.), valamint Gyöngyös Város Képviselő-testületének a személyes gondoskodást nyújtó szociális ellátásokról szóló 21/2011. (VI.30.) önkormányzati rendelete figyelembe vételével a felek az alábbi tartalmú szerződést kötik:

1. Felek rögzítik, hogy az Szt. 65/F. § (1) bekezdés a) pontjában meghatározott személyes gondoskodást nyújtó szociális alapszolgáltatás, **az időskorúak nappali ellátása** kötelezően ellátandó szociális feladat, valamint a 80. § (3) bekezdés a) pontjában meghatározott ellátási forma, az **időskorúak átmeneti elhelyezése** Gyöngyös Városi Önkormányzat önként vállalt szociális feladatai közé tartozik. Felek megállapodnak abban, hogy a fentiekben megjelölt szociális feladatokat az Önkormányzat a Magyar Máltai Szeretetszolgálat Egyesület útján látja el, az általa fenntartott **Szent Ferenc Gondozóház és Szent Ferenc Idősek Klubjában (a továbbiakban: Szent Ferenc Gondozóház)** 3232 Mátrafüred Üdülősor 29. szám alatt **és a Magyar Máltai Szeretetszolgálat Egyesület Szent Ferenc és Szent Klára Intézményben (a továbbiakban: Szent Klára Intézmény)** 3232 Mátrafüred Hegyalja u. 7. szám alatt. Az Egyesület fent megjelölt ellátandó feladata a 4.) pontban meghatározott férőhely mértékéig, Gyöngyös város területén lakóhellyel rendelkező és ott életvitelszerűen lakó személyekre terjed ki.

2. Az Egyesület kijelenti, hogy a Heves Megyei Kormányhivatal Szociális és Gyámhivatala által kiadott jogerős működési engedélyében foglaltak szerint a nappali ellátásra vonatkozó működési engedély száma: Szent Ferenc Gondozóház **HEC/GYH/50-20/2014.**, illetve az időskorúak gondozóházára vonatkozó működési engedély száma: Szent Klára Gondozóház **HEC/GYH/50-19/2014.,** melyek a szerződés **3-4. mellékletét** képezik. Az Egyesület által fenntartott és működtetett intézmények személyi és tárgyi feltételei megfelelnek a személyes gondoskodást nyújtó szociális intézmények szakmai feladatairól és működési feltételeiről szóló 1/2000. (I.7.) SzCsM rendeletben foglaltaknak.

3. Az Egyesület, mint szolgáltatást nyújtó nyilatkozik arról, hogy ezen szerződésben meghatározott szociális szolgáltatásra vonatkozó, a szociális törvényben foglalt, és a külön jogszabályok ide vonatkozó rendelkezéseit, továbbá a szakmai követelményeket, a nyilvántartási kötelezettségeket ismeri és azok betartására kötelezettséget vállal.

4. Felek megállapodnak abban, hogy az Egyesület:

a. A **nappali ellátás** keretében **tíz férőhelyig** biztosít ellátást a Mátrafüreden élő, idős koruk miatt szociálisan és mentálisan támogatásra szoruló, önmaguk ellátására részben képes személyek részére. Az Egyesület vállalja, hogy e feladatát Mátrafüreden, az Üdülősor 29. szám alatti **Szent Ferenc Gondozóházban** teljesíti. Az Egyesület vállalja, hogy az Szt. 65/F.§ (1) bekezdés a) pontjában foglaltaknak megfelelően, az ellátottak részére lehetőséget biztosít a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkeztetését a Gondozóházban.

 b. Az **idősek átmeneti elhelyezése** keretében az időskorúak gondozóházában az Egyesület biztosítja, hogy **tíz férőhelyen** ellátást nyújt a gyöngyösi lakóhellyel rendelkező személyek részére.

 Az Egyesület e feladatát Mátrafüreden, a Hegyalja u. 7. szám alatti **Szent Klára Intézményben** és az Üdülősor 29. szám alatti **Szent Ferenc Gondozóházban** teljesíti. Az Egyesület vállalja, hogy az időskorúak gondozóházába történő felvételt és az ellátást az Szt. 82. §-ban foglaltaknak megfelelően biztosítja.

5. Az Egyesület, mint az intézmény fenntartója és az ellátást igénylő, vagy annak törvényes képviselője az ellátás igénybevételére megállapodást köt az Szt. 94/C. § (1) bekezdés b) pontjában foglaltak szerint. A megállapodásnak az időskorúak gondozóházába történő felvétel esetén, tartalmaznia kell azt a megjelölést, hogy az ellátott önkormányzati, vagy máltai férőhelyen nyert elhelyezést.

a. Az Egyesület a szociális ellátás igénybevételére irányuló kérelem benyújtásakor az Szt. 95. §-ában, az intézménybe történő felvételkor pedig az Szt. 96. §-ban foglaltak szerint tájékoztatást ad az igénybe vevő, illetve hozzátartozója részére.

b. Felek megállapodnak abban, hogy az időskorúak gondozóházába történő felvétel iránti kérelmeket az intézmény vezetőjéhez vagy a Gyöngyösi Polgármesteri Hivatal Közigazgatási és Intézményirányítási Igazgatóságához (a továbbiakban: Igazgatóság) kell benyújtani, aki gondoskodik az idősek gondozóháza vezetőjéhez való továbbításáról, valamint szükség esetén csatolja a Polgármester nyilatkozatát a rendkívüli, soron kívüli elhelyezésre vonatkozóan.

c. Felek megállapodnak abban, hogy az írásban benyújtott felvételi kérelmet kizárólag a kérelem benyújtásának helyén lehet lemondani. Az Egyesület soron kívül megküldi az Igazgatóság részére a hozzá érkező lemondó nyilatkozatot.

d. Az idősek gondozóházában történő ellátás kettő héttől legfeljebb egy évig terjedő időtartamra szólhat, mely az Szt. 80.§ (2) bekezdése szerinti különös méltánylást érdemlő esetben az intézmény orvosa szakvéleményének figyelembevételével egy alkalommal, egy évvel meghosszabbítható.

e. A Felek a szerződésben kikötik, hogy a szociális ellátás iránti kérelem elutasítása esetén az arról szóló döntés kézhezvételétől számított nyolc napon belül az ellátást igénylő, illetve törvényes képviselője az Önkormányzathoz fordulhat, az Szt. 94/D. §-ban foglaltak szerint. A Polgármester a kérelemről határozattal dönt. Rendelkezésénél az ellátás biztosításához figyelembe veszi az ellátási szerződésben rögzítetteket, az Önkormányzat részére biztosított férőhelyek számát, kérelmező háziorvos által igazolt egészségügyi állapotát.

6. Az Egyesület a nappali ellátást az állami normatív támogatás keretében, kiegészítő önkormányzati támogatás nélkül, saját bevételeiből biztosítja.

Az Önkormányzat az idősek gondozóháza tíz férőhelyének fenntartásához, Gyöngyös város lakosainak ellátása érdekében, 2020. évi költségvetési rendeletében támogatást biztosít.

a. **A támogatás összege 2020. évben 6 500 000 Ft.** Az Önkormányzat a támogatás összegét negyedéves bontásban, egy negyedévre arányos összegben köteles átutalni, a negyedév első hónapjának 10. napjáig az EgyesületOTP Bank NyRt.-nél vezetett 11784009-20200972 számú számlájára.

b. A személyes gondoskodásért fizetendő személyi térítési díjcsökkentésének és elengedésének eseteit az Önkormányzat nem kívánja szabályozni.

c. Az Egyesület 2020. október 15. napjáig tájékoztatást ad a szerződésben foglalt feladatok időarányos teljesítéséről, a működési bevételek és kiadások alakulásáról, a várható változásokról.

7. Az Egyesület vállalja, hogy az általa fenntartott és működtetett intézményben, a nappali ellátás keretében nyújtott térítési díj, az idősek gondozóházában az intézményi térítési díj, valamint az ellátott által fizetendő személyi térítési díj összegét a mindenkor hatályos jogszabályok szerint állapítja meg. Az intézményi térítési díj módosításáról, annak hatályba lépését megelőzően, tájékoztatja az Igazgatóságot. Az Egyesület tudomásul veszi, hogy jelen szerződés tárgyát képező ellátások biztosítása során az Önkormányzat által támogatott gondozottaktól, adományt és pénzügyi támogatást külön nem kérhet az ellátásért.

8. A felek megállapodnak abban, hogy az Egyesület az Szt. 121. § (2) bekezdés i) pontjában foglalt beszámolási kötelezettségének a Gyöngyös Városi Önkormányzat Szervezeti és Működési Szabályzatáról szóló 15/2014. (XI.14.) önkormányzati rendelet 1. mellékletében meghatározottak szerint, éves beszámoló keretében, minden év márciusában tesz eleget.

9. Az Egyesület vállalja, hogy a Heves Megyei Kormányhivatal törvényességi-, valamint az egyéb szakmai ellenőrzésének megállapításairól a jegyzőkönyv megérkezését követő 10 napon belül az Önkormányzatot tájékoztatja, éves beszámolójában ezek megállapításaira összefoglalóan kitér.

10. Az Egyesület vállalja, hogy feladat körébe tartozóan az Igazgatóságra minden hónap 10. napjáig információt szolgáltat:

- a nappali ellátást, valamint az idősek átmeneti gondozását név szerint igénybe vevőkről,

- az ellátásra várakozókról név szerint,

- a gondozási napok számáról,

- a személyi térítési díjak összegéről, valamint

- az idősek gondozóháza ellátottjának az önkormányzati férőhelyről máltai férőhelyre való áthelyezéséről.

Az Egyesület a támogatott férőhelyek kihasználtságára vonatkozó adatokat minden negyedévet követő hó 10. napjáig egyezteti az Igazgatósággal.

11. Felek rögzítik, hogy az Önkormányzat előzetesen egyeztetett időpontban jogosult ellenőrizni jelen szerződéssel érintett feladatok ellátását, az önkormányzati férőhely kihasználtságát, az önkormányzati férőhelyen elhelyezett személyek által befizetett személyi térítési díj mértékét, valamint az önkormányzati támogatás felhasználását.

12. Az ellátottak panaszait az Egyesület a jogszabályok alapján készített szabályzatainak megfelelően kezeli.

13. A felek megállapodnak abban, hogy az önkormányzati férőhelyen elhelyezett személyek részéről érkező panaszok kivizsgálása az Szt. 94/E. § (14) bekezdésében foglaltak szerint történik, azzal a kikötéssel, hogy az Egyesület a panasz tartalmáról, illetve a kivizsgálás eredményéről soron kívül tájékoztatást nyújt az Önkormányzat részére.

14. Az Önkormányzat az Egyesület által fenntartott idősek gondozóházában megállapított, az ellátottak által fizetendő személyi térítési díj összegét, illetve a panaszbejelentések kivizsgálását az Igazgatóság útján ellenőrizni jogosult. Az ellenőrzés megállapításait és javaslatait tartalmazó vizsgálati jelentést megküldi az Egyesület részére azzal, hogy arról szükség szerint egyeztetnek.

 15. Szerződő felek megállapodnak abban, hogy jelen szerződést határozott időtartamra 2020. január 1-től 2020. december 31-ig terjedő időszakra kötik, azzal, hogy azt bármelyik fél jogosult 3 hónapos felmondási idővel, indokolás nélkül is felmondani. Az Egyesület a fent megjelölt esetben kötelezettséget vállal arra, hogy az önkormányzati férőhelyen elhelyezett személy részére, az ellátottal kötött megállapodásban vállalt feladatait a felmondási idő alatt is folyamatosan biztosítja.

16. Szerződő felek a szerződésben foglalt kötelezettségek súlyos megsértése esetén jelen szerződést azonnali hatállyal, írásban jogosultak felmondani.

17. Felek rögzítik, hogy a szerződésszegéssel okozati összefüggésben keletkezett teljes kárt a másik félnek megfizetni tartoznak.

18. Ezen ellátási szerződés az Szt. 120-121. §-ai alapján készült. Az irányadó jogszabályok változása, valamint szerződő felek bármelyikének kezdeményezése esetén a szerződés közös megegyezéssel írásban módosítható. A Felek kölcsönösen kinyilvánítják azon szándékukat, hogy a szerződésben foglalt szolgáltatások 2021. évre vonatkozó igénybevételéről újra tárgyalnak és arról 2020. november 30-ig döntenek.

19. Szerződésből eredő jogvita esetére szerződő felek a Gyöngyösi Járásbíróság kizárólagos illetékességét kötik ki.

*Szerződő felek jelen megállapodást, mint akaratukkal mindenben megegyezőt jóváhagyólag aláírták azzal, hogy az abban nem szabályozott kérdésekben a hatályos jogszabályok rendelkezései az irányadóak.*

Gyöngyös, 2019. december „ ”

………………………….. .....……………… ………………..........

 **Hiesz György**  **Dr**. **Kis Imre Csehely Tamás**

Gyöngyös Város Polgármestere MMSZ Régióvezető MMSZ Régiótitkár

**Ellenjegyezte:**

 **dr. Kozma Katalin**

 **jegyző**